b'\n_START_ARTICLE_\nVelika nagrada Francije 1934\n_START_SECTION_\nPred dirko\n_START_PARAGRAPH_\n\xc4\x8ceprav je dirka za Veliko nagrado Francije veljala za najpomembnej\xc5\xa1o dirko sezone, pa je s prijavo nem\xc5\xa1kih mo\xc5\xa1tev Mercedes-Benz in Auto Union z novima dirkalnika Mercedes-Benz W25 in Auto Union Typ A, dirka le \xc5\xa1e pridobila na pomembnosti. Bilo je o\xc4\x8ditno, da si dirka\xc4\x8di omenjenih mo\xc5\xa1tev zelo \xc5\xbeelijo uspeha na svoji prvi dirki, kot tudi da jim bodo izku\xc5\xa1eni dirka\xc4\x8di Alfe Romeo, Bugattijev in Maseratijev posku\xc5\xa1ali uspe\xc5\xa1no parirati._NEWLINE_Sama dirka je bila na\xc4\x8drtovana za 1. julija, toda Mercedesovi dirka\xc4\x8di so z dvema dirkalnikoma na dirkali\xc5\xa1\xc4\x8du pri\xc5\xa1li \xc5\xbee dva tedna prej. To je bilo nenavadno, saj so mo\xc5\xa1tva obi\xc4\x8dajno na dirke prihajale tik pred za\xc4\x8detkom prostih treningov, ki so obi\xc4\x8dajno potekali tri ali \xc5\xa1tiri dni pred samo dirko. Glavni up mo\xc5\xa1tva, Rudolf Caracciola, je \xc5\xbee dolgo veljal za najbolj\xc5\xa1ega nem\xc5\xa1kega dirka\xc4\x8da. Dirkal je \xc5\xbee dvanajst let, od svojega enaindvajsetega rojstnega dneva, in je \xc5\xbee petkrat zmagal na dirki za Veliko nagrado Nem\xc4\x8dije. Ob njem sta bila v mo\xc5\xa1tvu \xc5\xa1e Manfred von Brauchitsch, ki je bil star devetindvajset let in \xc4\x8deprav \xc5\xa1e zdale\xc4\x8d ni imel Caracciolovih izku\xc5\xa1enj, pa je \xc5\xbee dokazal svoje kvalitete, in Luigi Fagioli, ki je z dirkalnikom Maserati po\xc5\xbeel velike uspehe, in je bil italijanski prvak za leto 1933, v mo\xc5\xa1tvu pa se je po hitrosti lahko meril z najbolj\xc5\xa1ima nem\xc5\xa1kima dirka\xc4\x8dema. Rezervni dirka\xc4\x8d mo\xc5\xa1tva je bil Ernst Henne, ki je dr\xc5\xbeal kopenski hitrostni rekord za motocikliste, in je \xc5\xbeelel slediti Nuvolariju, Varziju in ostalim uspe\xc5\xa1nim motociklistom, ki so bili zelo uspe\xc5\xa1ni tudi na avtomobilisti\xc4\x8dnih dirkah._NEWLINE_Mo\xc5\xa1tvo za trening ni smelo uporabljati celotnega dirkali\xc5\xa1\xc4\x8da, kajti del steze je bil zaprt. Dirkali\xc5\xa1\xc4\x8de je bilo sila nenavadno, kajti leta 1924 zgrajenemu dirkali\xc5\xa1\xc4\x8du Linas-Montlh\xc3\xa9ry so leto kasneje dodali \xc5\xa1e cestni odsek, to je bil tisti del, po katerem niso smel dirkati. Dirkali\xc5\xa1\xc4\x8de ima obliko velikanske sklede obsega okoli 2,5 km, dve nasprotni ravnini tvorita ovalno obliko. Na eni strani ti dve ravnini povezuje odsek javnih cest, ki je izbran tako, da vsebuje raznovrstne ovinke. Skupna dol\xc5\xbeina dirkali\xc5\xa1\xc4\x8da je okoli 12,55 km._NEWLINE_Na prostih treningih je bilo o\xc4\x8ditno, da so se dirka\xc4\x8di Alfe Romeo, Mercedesa in Auto Uniona vsi sposobni spustiti pod rekord kroga za vsaj sekundo. Mercedesovi dirka\xc4\x8di so bili zaskrbljeni zaradi svoji pnevmatik, ki so se obrabile \xc5\xbee po desetih do dvanajstih krogih, zato so vadili postanke v boksih z menjavo pnevmatik. Auto Union je imel te\xc5\xbeavo s \xc4\x8drpalko za gorivo, toda po dnevu testiranja so te\xc5\xbeavo odpravili. V\xc5\xbeig na Maseratiju \xc3\x89tancelina ni deloval dobro, Bugattiji pa so imeli te\xc5\xbeavo s sve\xc4\x8dkami. Cel zadnji del prostih treningov je minil v poskusu mo\xc5\xa1tev, da odpravijo te te\xc5\xbeave, zato je bilo ve\xc4\x8der pri\xc4\x8dakovanje, da bo ve\xc4\x8dina dirka\xc4\x8dev kon\xc4\x8dala dirko._NEWLINE_Napoved favorita za zmago je bila zelo te\xc5\xbeka in nehvale\xc5\xbena, saj so \xc4\x8dlani mo\xc5\xa1tev zelo razli\xc4\x8dno napovedovali zmagovalca. Francozi niso \xc5\xbeeleli priznati, da sta nem\xc5\xa1ka dirkalnika dovolj dobra za zmago, ker naj bi Bugattijevi dirka\xc4\x8di, Nuvolari, Dreyfus, in Benoist, vsi zelo dobro poznali dirkali\xc5\xa1\xc4\x8de. Ob tem je mo\xc5\xa1tvo Bugatti sodelovalo na dirkah za Veliko nagrado \xc5\xbee leta, medtem ko sta Mercedes in Auto Unions novinca na tem podro\xc4\x8dju. Scuderia Ferrari, ki je \xc5\xbee nekaj let dominirala na dirkah za Veliko nagrado, je nem\xc5\xa1ke dirkalnike ozna\xc4\x8dila kot edine, ki so jim lahko nevarni za zmago. Chiron je verjel, da lahko s svojo Alfo Romeo krog na dirki odpelje okoli petih minut, kar bi bilo pet sekund hitreje od rekorda dirkali\xc5\xa1\xc4\x8da, \xc4\x8de bi bilo to potrebno. Ob tem je izpostavil \xc5\xa1e dejstvo, da je dirka dolga 508 km na zelo zahtevnem dirkali\xc5\xa1\xc4\x8du, zato bi lahko nove dirkalnike prizadela nezanesljivost. Mercedesovo mo\xc5\xa1tvo je menilo, da bo dirka odlo\xc4\x8dena med njimi in Auto Unionom, \xc4\x8deprav so mo\xc5\xbenosti pripisovali tudi Ferrarijevemu mo\xc5\xa1tvu predvsem zaradi ve\xc4\x8djih izku\xc5\xa1enj in \xc5\xbee preizku\xc5\xa1enih dirkalnikom. Auto Uniononovi dirka\xc4\x8di so trdili, da je dirkali\xc5\xa1\xc4\x8de ravno prav\xc5\xa1nje za perfektnost njihovih dirkalnikov, tako da so odkrito ra\xc4\x8dunali na zmago. Za Maseratijeva dirka\xc4\x8da je bilo te\xc5\xbeko karkoli napovedati, saj sta se ob tem, da sta bila kar hitra, ve\xc4\x8dino prostih treningov ubadala s te\xc5\xbeavami.\n_START_SECTION_\nDirka\n_START_PARAGRAPH_\n\xc5\xbde ob zori so na dirkali\xc5\xa1\xc4\x8de za\xc4\x8deli prihajati gledalci. Vreme je bilo son\xc4\x8dno in zelo vro\xc4\x8de, do poldneva se je zbrala \xc5\xbee velika mno\xc5\xbeica gledalcev. V zadnjem trenutku je postalo jasno, da Hermann zu Leiningen zaradi bolezni ne bo mogel dirkati, tako da sta na \xc5\xa1tartu ostala le \xc5\xa1e dva dirka\xc4\x8da Auto Union, na \xc5\xa1tartni vrsti pa je ostalo trinajst dirka\xc4\x8dev. Uro pred dirko je bilo na dirkali\xc5\xa1\xc4\x8du 80,000 gledalcev, kar je rekord za to dirkali\xc5\xa1\xc4\x8de._NEWLINE_\xc5\xa0tart dirke je bil na\xc4\x8drtovan za drugo uro popoldne. \xc4\x8cetrt ure prej so dirkalnike pripeljali na \xc5\xa1tartna mesta, vsakega dirka\xc4\x8da pa so ob predstavitvi z aplavzom pozdravili gledalci. Velika tribuna na strani dirkali\xc5\xa1\xc4\x8da je bila popolnoma polna, gledalci so bili vzdol\xc5\xbe dirkali\xc5\xa1\xc4\x8da za ogrado. To\xc4\x8dno minuto pred \xc5\xa1tartom so zagnali motorje, mehaniki so to storili ro\xc4\x8dno z zaganjalno kljuko, kar je bil edini dovoljen na\xc4\x8din._NEWLINE_\xc5\xa0tart je najbolje uspel Chironu, za njim pa so bili Caracciola, Varzi, Dreyfus in Stuck. Fagioli, ki je \xc5\xa1tartal s povsem zadnjega \xc5\xa1tartnega mesta, je prehitel oba Maseratija in \xc5\xbee napadal von Brauchitscha. Ob koncu prvega kroga je \xc5\xa1e vedno vodil Chiron, sledil mu je Caracciola, medtem ko je Dreyfus uspel prehiteti Varzija in se prebiti na tretje mesto. Vodilni \xc5\xa1tirje so v prvo \xc5\xa1ikano drugega kroga zapeljali popolnoma skupaj, z nekaj deset metri zaostanka pa jim je sledila druga skupina dirka\xc4\x8dev. V ovinku F\xc3\xb4ret se na prvih dveh mestih ni ni\xc4\x8d spremenilo, za njima pa sta se borila Varzi in Stuck. Von Brauchitsch, Trossi, Dreyfus in Nuvolari so \xc5\xbee zaostajali nekaj deset metrov, Momberger pa je vse bolj zaostajal._NEWLINE_Na ravnini je bil Fagioli zelo hiter, in v ovinku F\xc3\xb4ret mu je uspelo prehiteti Dreyfusa, nato je pri Virage du Gendarme prehitel Trossija, kasneje \xc5\xa1e von Brauchitscha, v zadnjem delu kroga pa je \xc5\xbee ujel in napdal Varzija in Stucka. Do vstopa v \xc5\xa1tartno-ciljno ravnino je bil \xc5\xbee tretji in je za vodilnima zaostajal le dve sekundi. Chironu so \xc5\xa1e vedno sledili trije nem\xc5\xa1ki dirkalniki, nato pa Varzi, von Brauchitsch in Trossi, z nekaj zaostanka pa Dreyfus, Nuvolari, Zehender, \xc3\x89tancelin, Benoist in \xc5\xa1e vedno zadnji Momberger, ki je imel te\xc5\xbeave z dirkalnikom. V naslednjem krogu je Stuck napadel Fagiolija, ki se je ravno pripravljal na napad na Caracciolo. V ovinku Les Biscornes je ujel nem\xc5\xa1kega \xc5\xa1ampiona in ga pred ovinkom F\xc3\xb4re tudi uspel prehiteti, kot tudi Stuck, ki je bil tik za njim. V drugem delu kroga sta se Fagioli in Stuck borila za drugo mesto, ve\xc4\x8d kot kilometer in pol sta peljala kolo ob kolesu, nato pa se je dirka\xc4\x8d Auto-Uniona le prebil na drugo mesto._NEWLINE_Ob koncu naslednjega kroga je imel vodilni Chiron le \xc5\xa1e pol sekunde prednosti pred Stuckom, Fagioli je bil tretji, Caracciola zdaj \xc4\x8detrti. Nuvolari je upo\xc4\x8dasnil in zapeljal v bokse, kjer so mu zamenjali sve\xc4\x8dke, ob vrnitvi na stezo pa je zaostajal \xc5\xbee dve minuti. Medtem je v tretjem krogu Stuck za\xc4\x8del napadati vodilnega Chirona, ki ga je uspe\xc5\xa1no zadr\xc5\xbeeval do kratke ravnine Les Biscornes, kjer ga je Stuck prehitel in mu za\xc4\x8del be\xc5\xbeati. V ovinku F\xc3\xb4ret je imel novi vodilni \xc5\xbee dve sekundi prednosti, na nasprotni ravnini je prednost podvojil, do konca kroga pa je imel \xc5\xbee pet sekund prednosti, ob tem pa je postavil \xc5\xa1e rekord dirkali\xc5\xa1\xc4\x8da. Ko so gledalci zagledali Chirona na druge mestu, so z mo\xc4\x8dnim vpitjem sku\xc5\xa1ali spodbuditi Mona\xc4\x8dana, ki so ga francoski gledalci imeli za svojega, da bi ujel vodilnega Stucka. Fagioli in Caracciola sta bila sku\xc5\xa1aj na tretjem in \xc4\x8detrtem mestu, Varzi in Trossi pa sta zaostajala \xc5\xa1e nadaljnje dve sekundi. Ob prihodu naslednje ve\xc4\x8dji skupine dirka\xc4\x8dev na \xc5\xa1tartno-ciljno ravnino je bilo jasno, da je bil \xc3\x89tancelin v te\xc5\xbeavah, saj se je iz izpu\xc5\xa1ne cevi njegovega dirkalnika mo\xc4\x8dno kadilo, toda vseeno je nadaljeval po stezi._NEWLINE_Chiron ni niti posku\xc5\xa1al ujeti vodilnega Stucka, raje je var\xc4\x8deval z materialom in ra\xc4\x8dunal, da Auto Union pred njim ne bo zdr\xc5\xbeal napora celotne dirke. Ob koncu \xc4\x8detrtega kroga je bil vrstni red pri vrhu nespremenjen, Stuck je bil \xc5\xa1e vedno podobno hiter, Chiron pa je nekoliko pove\xc4\x8dal prednost pred Fagiolijem in Caracciolo. V naslednjih krogih je Stuck peljal vseskozi nekoliko hitreje, toda Chirona se mu ni uspelo otresti, celo nekoliko se mu je pribli\xc5\xbeal. Ob koncu osmega kroga je bila razlika med vodilnima okoli 140 m, Fagioli je zaostajal \xc5\xbee 400 m, Caracciola pa \xc5\xa1e dodatnih 80 m. Varzi, von Brauchitsch in Trossi so \xc5\xa1e vedno dirkali skupaj, ostali dirka\xc4\x8di pa so imeli \xc5\xbee velik zaostanek. Prvi med njimi je bil Dreyfus, vse ve\xc4\x8d dirkalnikov pa je imelo te\xc5\xbeave. Zehender se opravil postanek v boksih za dolivanje vode in olja, Nuvolari je \xc5\xa1e drugi\xc4\x8d zamenjal sve\xc4\x8dke, imel pa je tudi te\xc5\xbeave z menjalnikom, tako da je dirkalnik prevzel rezervni dirka\xc4\x8d Bugattija Jean-Pierre Wimille._NEWLINE_Ob za\xc4\x8detku devetega kroga je bil vrsti red pri vrhu nespremenjen, Fagioliju pa je mo\xc5\xa1tvo sporo\xc4\x8dilo, naj za\xc4\x8dne dirkati na polno in ujame dirka\xc4\x8de pred seboj. V istem krogu pa se je tudi Chiron odlo\xc4\x8dil, da bo poskusil ujeti vodilnega dirka\xc4\x8da Auto Uniona. Chiron je za\xc4\x8del loviti vodilnega Stucka, medtem ko je oba lovil Fagioli. Zdaj je postala jasna taktika Chirona. Na za\xc4\x8detku dirke je povedel in prisilil dirka\xc4\x8de nem\xc5\xa1kih mo\xc5\xa1tev v dirkanje na polno, nato pa je pustil Stucka mimo, toda ostal v njegovi bli\xc5\xbeini, da je moral Nemec \xc5\xa1e vedno dirkati na polno. Toda zdaj so se v bitko za zmago za\xc4\x8deli vme\xc5\xa1avati tudi Mercedesovi dirka\xc4\x8di. Razlike med vodilnimi dirka\xc4\x8di so se vztrajno manj\xc5\xa1ale, ob bstopu na \xc5\xa1tartno-ciljno ravnino je bil Chiron le okoli deset metrov za Sruckom, zaradi \xc4\x8desar je bil dele\xc5\xbeen glasnega aplavza gledalcev, saj je bilo jasno da se bori za vodstvo. Fagioli in Caracciola sta se jima \xc5\xa1e nekolo bolj pribli\xc5\xbeala, sledil jima je Varzi, von Brauchitsch pa je upo\xc4\x8dasnil in zapeljal v bokse, kjer so mehaniki skoraj dve minuti in pol delali na njegovem super kompresorskem motorju, po kon\xc4\x8danem delu dirkalnik ni ve\xc4\x8d imel surovega zvoka z za\xc4\x8detka dirke._NEWLINE_Na ravnini pred ovinkom F\xc3\xb4ret je Chiron ujel Stucka, in ga na nasprotni ravnini prehitel, kar je na vzhodni tribuni spro\xc5\xbeilo val navdu\xc5\xa1enja. Stuck je za\xc4\x8del izgubljati proti Chironu, Fagioli pa je bil vse bli\xc5\xbeje obema. Momberger je zapeljal v bokse in kot prvi na dirki odstopil v desetem krogu. Fagioli je medtem \xc5\xbee ujel in prehitel Stuck, ob tem pa postavil nov rekord dirkali\xc5\xa1\xc4\x8da. Ob koncu enajstega kroga je bil \xc5\xbee tik za vodilnim Chironom, Caracciola in Varzi pa sta tudi prehitela Stucka, ki je zapeljal na postanek v bokse na menjavo pnevmatik. Ob vrnitvi na stezo je \xc5\xbee mo\xc4\x8dno zaostajal, tako da ni bil ve\xc4\x8d v konkurenci za zmago. Chiron se je zavedal dejstva, da ga Fagioli hitro lovi, zato je pospe\xc5\xa1il, kljub temu pa je bila razlika ob za\xc4\x8detku naslednjega kroga le \xc5\xa1e okoli \xc5\xa1tirideset metrov. V dvoboju sta vodilna \xc5\xbee na dokaj veliko razdaljo u\xc5\xa1la tretje uvr\xc5\xa1\xc4\x8denemu Caraccioli, ki je imel okoli dve sekundi prednosti pred Varzijem. Sledili so \xc5\xa1e Trossi, Dreyfus in Stuck, ki se je mo\xc4\x8dno prizadeval nadoknaditi izgubljen \xc4\x8das, Zehender, Wimille in von Brauchitsch, ki je ponovno zapeljal v bokse. Po ponovnem pregledu motorja s strani mehanikov je odstopil._NEWLINE_V ospredju je potekala dvojna bitka, v trinajstem krogu sta tako Chiron kot tudi Fagioli izena\xc4\x8dila rekord dirkali\xc5\xa1\xc4\x8da, v ozadju pa sta se za tretje mesto borila Caracciola in Varzi. Toda boja za vodstvo je bilo konec v \xc5\xa1tirinajstem krogu, ko je Fagioli, ki je \xc5\xbee skoraj lahko napadel vodilnega Chirona, nenadoma upo\xc4\x8dasnil, Chiron pa je v tem krogu \xc5\xa1e enkrat izena\xc4\x8dil rekord dirkali\xc5\xa1\xc4\x8da. Za Chironom je na \xc5\xa1tartno-ciljno ravnino zapeljal Varzi, ki je uspel prehiteti Caracciolo, medtem ko je Fagioli ustavil pri ovinku Les Biscornes, zaradi okvare zavornega sistema. Tako sta bila zdaj Ferrarijeva dirka\xc4\x8da z dirkalnikoma Alfa Romeo v dvojen vodstvu, Caracciolo pa so tudi prizadele te\xc5\xbeave z dirkalnikom. V naslednjem krogu je zapeljal na postanek v boksi, kjer so nalili vodo, gorivo in zamenjali pnevmatike, toda \xc5\xbee v krogu, ko je zapeljal iz boksov nazaj na stezo, je odstopil v ovinku Les Biscornes, ob svojem mo\xc5\xa1tvenem kolegu._NEWLINE_Von Brauchitsch je odstopil v dvanajstem krogu, Fagioli v \xc5\xa1tirinajstem, Caracciola pa v \xc5\xa1estnajstem, tako da je bilo mo\xc5\xa1tvo Mercedesa v vsega \xc5\xa1estih krogih brez dirka\xc4\x8da na dirki. Tudi Momberger je \xc4\x87e odstopil, tako da je nem\xc5\xa1ki mo\xc5\xa1tvi zastopal le \xc5\xa1e drugi Auto Unionov dirka\xc4\x8d Stuck, ki pa je za vodilnim Chironom zaostajal \xc5\xbee za polni krog, medtem ko je dirkalo le \xc5\xa1e osem dirka\xc4\x8dev. Vodilna trojica, Chiron, Varzi in Benoist so dirkali brez te\xc5\xbeav, ostalih pet pa se je otepalo razli\xc4\x8dnih te\xc5\xbeav z dirkalnikom. Trossi je imel te\xc5\xbeave z menjalnikom, pri katerem sta delovali le \xc5\xa1e dve prestavi, tako da je dirkalnik kljub okvari prevzel mladi Guy Moll. Zehender je izgubil veliko \xc4\x8dasa ob postanku v boksih, kjer so mehaniki popravljali zadnje vzmetenje. Dreyfus je po menjavi sve\xc4\x8dk v boksi le krog kasneje odstopil, podobno pa se je kmalu zatem pripetilo \xc5\xa1e Wimillu._NEWLINE_Nato je vodilni Chiron, ki je imel zdaj izdatno vodstvo, zapeljal na postanek v boksih na menjavo pnevmatik in dolivanje goriva. Po, za tisti \xc4\x8das hitrem postanku 92-ih sekund, je zapeljal nazaj na stezo na drugo mesto, vodstvo pa je prevzel Varzi, toda le za krog, kajti kmalu je tudi Varzi opravil postanek v boksih. Stuck je za\xc4\x8del zdaj pridobivati proti dirka\xc4\x8dev pred njim, tudi po petnajst sekund na krog, toda nato je zapeljal na svoj drugi postanek v boksih. Ob tem ga je prehitel mladi Moll, tako da je imelo Ferrarijevo mo\xc5\xa1tvo po dobri polovici dirke kar trojno vodstvo. Varzi je za\xc4\x8del loviti Chirona, Moll pa je za\xc4\x8del napadati Varzija. V \xc5\xa1tiriindvajsetem krogu je imel vodilni Chiron \xc5\xa1tiri minute in dvajset sekund prednosti pred Varzijem, Moll pa je za njim zaostajal \xc5\xa1e pol minute. Dva kroga kasneje se je Chironovo vodstvo manj\xc5\xa1alo na tri minute in petindvajset sekund, medtem ko se je Moll Varziju priblo\xc5\xbeal na sedemindvajset sekund. Ob prvih \xc5\xa1tirih, sta dirkala le \xc5\xa1e Benoist in Zehender, ostali pa so odstopili zaradi hudega tempa dirke v veliki vro\xc4\x8dini. Benoist je zapeljal na postanek v boksih, kjer so mu zamenjali sve\xc4\x8dke, toda zaradi te\xc5\xbeav z zaganjanjem motorja je postanek trajal kar \xc5\xa1tiri minute. V istem \xc4\x8dasu je na postanek zapeljal tudi Zehender, da so v njegovega Maseratija dolili vodo. Kmalu za tem pa je v bokse zapeljal \xc5\xa1e Stuck, ki so mu dolili gorivo in zakrpali luknjo v hladilnem sistemu. \xc5\xbde med postankom mehaniki niso delovali ravno optimisti\xc4\x8dno in \xc5\xbee v naslednjem krogu je Stuck ponovno zapeljal v bokse, kjer je tokrat odstopil kot zadnji dirka\xc4\x8dev obeh nem\xc5\xa1kih mo\xc5\xa1tev._NEWLINE_Sedem krogov pred koncem je Zehender ponovno zapeljal v bokse. Mehaniki so se trudilo popraviti zadnje vpetje, toda ni ji uspelo, in tudi Italijan je odstopil. \xc5\xa0tiri kroge pred ciljem je vodil \xc5\xa1e vedno Chiron, Moll pa je po postanku Varzija dr\xc5\xbeal drugo mesto. Varzi je bil zdaj tretji, \xc4\x8detrti pa Benoist, ki je z delno okvarjenim motorjem \xc5\xbee mo\xc4\x8dno zaostajal, bil je pa zadnji uvr\xc5\xa1\xc4\x8deni dirka\xc4\x8d. Dva kroga pred ciljem je Moll zapeljal na postanek v bokse, tako da je Varzi ponovno prevzel drugo mesto. Chiron je zmagal tri minute in sedemnajst sekund pred Varzijem, mladi Moll pa je bil tretji s \xc5\xa1e minuto zaostanka, Benoist pa je dirko kon\xc4\x8dal s \xc5\xa1tirim krogi zaostanka.\n_START_SECTION_\nPo dirki\n_START_PARAGRAPH_\nDirka je pokazala, da sta nova dirkalnika nem\xc5\xa1kih mo\xc5\xa1tev \xc5\xa1e kako konkuren\xc4\x8dna. Dirka je bila prakti\xc4\x8dno odlo\xc4\x8dena v prvi uri, toda tako Mercedes kot tudi Auto Union sta pokazala, da se po sami hitrosti lahko kosata z zmagovalnim dirkalnikom. Odstop je bil posledica dejstva, da je bila steza za dirkalnike bolj naporna, kot so pri\xc4\x8dakovali, posebej so trpeli menjalniki in zavore. Po navadi je za pripravo popolnoma novega dirkalnika potrebo enoletno testiranje, nem\xc5\xa1ka dirkalnika pa sta se \xc5\xbee na prvi preizku\xc5\xa1nji pokazala kot dobro zasnovana in zelo hitra. Mercedesovi dirkalniki so na za\xc4\x8detku organiziranega dirkanja dirkali \xc5\xbee petindvajset let, tako da so imeli izku\xc5\xa1nje izpred let, Auto Union pa je bila povsem nova tovarna, zasnova dirkalnika pa je bila revolucionarna. Njihova hitrost na tej dirki je napovedovala, da bodo, ko bo mehanikom uspelo odpraviti te\xc5\xbeave z zanesljivostjo, dominantna sila v dirka\xc5\xa1kem \xc5\xa1portu. Najbolj izstopajo\xc4\x8da lastnost nem\xc5\xa1kih dirkalnikov je bilo neodvisno vzmetenje na vseh \xc5\xa1tirih kolesih, zaradi \xc4\x8desar so se lahko mnogo bolje dr\xc5\xbeavi steze od konkurence z obi\xc4\x8dajnim vzmetenjem. Zaradi tega so se odprla tudi vpra\xc5\xa1anja glede varnosti, kajti s tako zasnovo so lahko hitrosti mo\xc4\x8dno pove\xc4\x8dajo.'